Moordenaar gevonnis; swyg oor medepligtige - Maroela Media
Moordenaar gevonnis; swyg oor medepligtige
'n Polisiekonstabel van Limpopo is lewenslank tronk toe gestuur vir die moord op 'n winkeleienaar sonder om ooit bekend te maak wie sy medepligtige by dié misdaad was.
Brig. Motlafela Mojapelo, woordvoerder van die polisie, het Donderdag gesê konst. Kulani Obert Manganyi (37) is in die hooggeregshof in Thohoyandou tot lewenslange tronkstraf gevonnis op aanklag van moord en tot 'n bykomende 15 jaar tronkstraf vir gewapende roof.
Die aanklagte hou verband met die rooftog van 'n spaza-winkel in 2014. "Manganyi en sy medepligtige het Abdulah Hassan Omar, 'n 27-jarige winkeleienaar in die Hlanganani-nedersetting, oorval en hom in 'n kamer ingedwing waar drie ander slagoffers gyselaar gehou is," het Mojapelo gesê.
"Omar is twee keer in die maag geskiet en het op die toneel gesterf. Die twee rowers het R3 000 kontant geroof en te voet van die toneel gevlug."
'n Forensiese ondersoek het tot Manganyi se inhegtenisneming gelei toe sy vuurwapen deur ballistiese toetse met die misdaad verbind is. Hy het egter dwarsdeur die verhoor geweier om die identiteit van sy medepligtige bekend te maak.
"Sy weiering om sy samewerking aan die polisie se ondersoek te gee het hom geensins gebaat nie, aangesien hy uiteindelik alleen skuldig bevind en gevonnis is vir die moord op mnr. Omar," het Mojapelo gesê.